Verdere NSF-vergrype onthul; dringende aansoek geloods - Solidariteit WêreldSolidariteit Wêreld
Tuis › Mediaverklarings › Verdere NSF-vergrype onthul; dringende aansoek geloods
Verdere NSF-vergrype onthul; dringende aansoek geloods
Woensdag | 07 November | 2018
Solidariteit het vandag verdere skreiende besonderhede onthul oor hoe die NSF-projek as voorwendsel gebruik word om honderde polisielede wat onmoontlik kan kwalifiseer as NSF-lede na offisiersrange te bevorder.
Dit volg nadat Rapport en City Press verlede Sondag skokkende onthullings oor die uitdeel van senior range aan "NSF-lede" gemaak het.
Volgens Johan Kruger, adjunkbestuurshoof van Solidariteit, word dit by die dag duideliker dat die NSF-projek 'n dekmantel is om kaders deur verskeie range te bevorder om senior range in die SAPD te kaap.
"Honderde van die persone wat in die ry staan vir bevordering het skaars 18 geword in 1994, of het eers ná die politieke oorgang 18 geword. Húlle word nou as oorlogsveterane bestempel wat in sommige gevalle tot vyf range oorslaan om tot senior offisiere bevorder te word," verduidelik Kruger.
"Hoe hierdie persone kwansuis daarop geregtig sou wees om enigsins as NSF-lede bestempel te kon word, en wat boonop nou geregtig sou wees op hierdie onbehoorlike bevorderings, gaan die verstand te bowe," sê Kruger.
Duisende van Solidariteit se lede en ander SAPD-lede van dieselfde ouderdomme wat ten tye van die politieke oorgang in 1994 reeds in die SAPD was, verpas die NSF-bus en moet gewoon jare lank in hul range bly en alles probeer om bevordering te kry, meestal sonder sukses. Dit is slegs by uitsondering dat dit enigsins gebeur.
Verdere skokkende inligting wat aan die lig gekom het, bevestig dat:
1) Daar 33 persone op die lys is wat afgetree het (normale aftreeouderdom is 60). Tog word hulle aanbeveel vir bevordering al is hulle nie meer in diens van die SAPD nie.
2) Vyf persone se name op die lys verskyn wat medies ongeskik verklaar is. Hulle is dus afgetree, maar word aanbeveel vir bevordering al is hulle nie meer deel van die SAPD nie.
3) Onder die name op die lys verskyn die name van 16 persone wat oorlede is. (Tog word hulle vir bevordering aanbeveel.)
Solidariteit het vandag aangekondig dat 'n dringende aansoek gebring sal word nadat die SAPD teen die sperdatum wat gister verstryk het nie gehoor gegee het aan die vakbond se eis nie dat enige bevorderings ingevolge die projek (wat reeds sedert 1 November in volle swang is) opgeskort moet word totdat Solidariteit se aansoek om die hersiening van die projek in die hooggeregshof afgehandel is.
"Dit is in ons lede en in die nasionale belang dat die NSF-projek hersien word. Dit is niks anders as polities gemotiveerd nie en benadeel gewone lede se loopbane wat nie kan aansoek doen vir hierdie poste nie, terwyl Jan Publiek se vertroue in en hoop op 'n onpartydige SAPD wat wet en orde handhaaf, verder geskaad word," voeg Kruger by.